18 sarnaqäwi: Haranaruw Jacobux sari
¿JACOBUX khitinakampis parlaski uk yattati? Walja urunak sarasaxa, phuju jak’anwa uwij awatirinakampi jikisi. Jacobux akham sasaw jiskt’äna: ‘¿Kawkinkirïpxtasa?’ sasa.
‘Harán markatäpxtwa,’ sapxänwa.
‘¿Labán tatar uñt’apxtati?’ sasaw Jacobux jiskt’i.
‘Uñt’apxtwa’. ‘Uñjma, khärakis Raquel phuchapax uwijanak ant’ata jutaskixä’ sasaw sapxi. ¿Raquelaw jak’achasiniski uk uñjtati?
Kunapachatï Jacobux Labán sat tiopan uwijanakap ant’ata Raquelar uñji ukhaxa, jank’akiw phujut qal atiqi uwijanakax umt’apxañapataki. Ukatxa Raquelaruw Jacobux jamp’att’i ukat khitis jupax uksa yatiyarakiwa. Raquelax kusisiñat chuyma ch’allxtayasïna, ukat utar kutt’asaxa, Labán tataparuw uka tuqit yatiyäna.
Labán tatax kusisitaw Jacoburux qurpachäna. Ukat Jacobux Raquel phuchamampiw casarasiñ munta sänwa, uk yatisaxa Labanax wal kusisirakïna. Ukampis paqallqu mara Raquel layku irnaqarapita sasaw mayïna. Iyaw sasaw paqallq mara irnaqäna, kunattix Raquelar wal munasïna. Kunapachatï casarasiñ urux purinxän ukhaxa, ¿kamachataynasa uk yattati?
Labán tataxa Lea sat jilïr phuchaparuw Raquel lanti churatayna. Ukatxa, paqallqu marampiw Jacobux irnaqañapäna, ukat Labán tatax Raquelarux jupampi casarayxarakïnwa. Khä urunakanxa chachanakax awisax pay jan ukax walja warminakanïpxänwa, janiw Diosax uka tuqit kamskänsa. Ukampis jichhaxa, kunjamtï Bibliax qhan siskixa, chachax mä warminikïñapawa.
Génesis 29:1-30.
Jiskt’äwinaka
- ¿Aka tawaqux khitisa, Jacobux uka tawaq laykux kuns luratayna?
- ¿Jacobux Raquelampi casarasiñatakixa kun lurañsa iyawsänxa?
- ¿Jacobumpi Raquelampi casarasiñapäpkän uka uru purinxipanxa kamachataynas Labán tataxa?
- ¿Raquelampi casarasiñatakixa kunsa luräna?
Yaqha jiskt’äwinakampi
- Liyt’añamawa Génesis 29:1-30.
Labán tatax janis arupar phuqkchïnxa, ¿Jacobux kunjamsa suma jaqïtapxa uñacht’ayäna, ukat jiwasax kuns yatiqsna? (Gén. 25:27; 29:26-28; Mat. 5:37.)
¿Jacobun sarnaqatapaxa kunjamsa uñacht’ayi chiqa munasiñampi patxa chuyma munasiñampix jan kikpätapxa? (Gén. 29:18, 20, 30; Cant. 8:6.)
¿Jacobun familiapanxa wawan khiti pusi warminakasa utjänxa? (Gén. 29:23, 24, 28, 29.)
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn